CELEX: 62015TN0251
Language: el
Date: 2015-05-14 00:00:00
Title: Υπόθεση T-251/15: Προσφυγή της 14ης Μαΐου 2015 — Espírito Santo Financial (Portugal) κατά ΕΚΤ

27.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 245/34
            
         Προσφυγή της 14ης Μαΐου 2015 — Espírito Santo Financial (Portugal) κατά ΕΚΤ
   (Υπόθεση T-251/15)
   (2015/C 245/40)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Espírito Santo Financial (Portugal), SGPS, SA (Λισσαβώνα, Πορτογαλία) (εκπρόσωποι: R. Oliveira, N. Cunha Barnabé και S. Estima Martins, δικηγόροι)
   
      Καθής: Ευρωπαϊκή Κεντρική Τράπεζα
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τη σιωπηρή απόφαση της Ευρωπαϊκής Κεντρικής Τράπεζας (ΕΚΤ) της 4ης Μαρτίου 2015, η οποία περιέχεται στο άρθρο 8, παράγραφος 3, της αποφάσεως ECB/2004/3 (σιωπηρή απόφαση), περί μη παροχής πλήρους προσβάσεως στην απόφαση της ΕΚΤ της 1ης Αυγούστου 2014, με την οποία ανεστάλη το καθεστώς της Banco Espírito Santo S.A. ως αντισυμβαλλομένου σε πράξεις νομισματικής πολιτικής του Ευρωσυστήματος και με την οποία υποχρεώθηκε η εν λόγω τράπεζα να εξοφλήσει πλήρως το χρέος της στο Ευρωσύστημα, ανερχόμενο σε ποσό 10 δισεκατομμυρίων ευρώ, καθώς και σε όλα τα έγγραφα που βρίσκονται στην κατοχή της ΕΚΤ και συνδέονται κατά οποιονδήποτε λόγο με την εν λόγω απόφαση·
            
         
               —
            
            
               να ακυρώσει τη ρητή απόφαση της ΕΚΤ της 1ης Απριλίου 2015 (ρητή απόφαση), περί μη παροχής πλήρους προσβάσεως στα προαναφερθέντα έγγραφα·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει πέντε λόγους.
   
               1.
            
            
               Με τον πρώτο λόγο ακυρώσεως, ο οποίος αφορά τη σιωπηρή απόφαση, προβάλλεται παράβαση της υποχρεώσεως αιτιολογήσεως.
               
                           —
                        
                        
                           Η προσφεύγουσα υποστηρίζει ότι η σιωπηρή απόφαση, μη εκθέτοντας τους λόγους για την άρνηση παροχής πλήρους προσβάσεως στα ζητηθέντα έγγραφα της ΕΚΤ, ελήφθη κατά παράβαση της υποχρεώσεως αιτιολογήσεως και συνεπώς πρέπει να ακυρωθεί.
                        
                     
         
               2.
            
            
               Με τον δεύτερο λόγο ακυρώσεως, ο οποίος αφορά τη ρητή απόφαση, προβάλλεται παράβαση της υποχρεώσεως αιτιολογήσεως σε σχέση με την απόφαση του Διοικητικού Συμβουλίου.
               
                           —
                        
                        
                           Η προσφεύγουσα υποστηρίζει ότι η ρητή απόφαση περί μη παροχής προσβάσεως στα ζητηθέντα στοιχεία πρέπει να ακυρωθεί διότι εκδόθηκε κατά παράβαση της υποχρεώσεως αιτιολογήσεως, καθόσον: i) εξέθεσε μόνο γενικής φύσεως σκέψεις αφορώσες τις προβληθείσες εξαιρέσεις που απαριθμούνται στο άρθρο 4 της αποφάσεως ECB/2004/3 και, ειδικότερα, ii) δεν εξέθεσε τους λόγους για τους οποίους η εξαίρεση που παρατίθεται στην πρώτη περίπτωση του άρθρου 4, παράγραφος 1, στοιχείο a, της αποφάσεως ECB/2004/3 θα δικαιολογούσε τον περιορισμό του δικαιώματος προσβάσεως της προσφεύγουσας.
                        
                     
         
               3.
            
            
               Με τον τρίτο λόγο ακυρώσεως, ο οποίος αφορά τη ρητή απόφαση, προβάλλεται παράβαση της πρώτης, δεύτερης και έβδομης περιπτώσεως του άρθρου 4, παράγραφος 1, στοιχείο a, της αποφάσεως ECB/2004/3.
            
         
               4.
            
            
               Με τον τέταρτο λόγο ακυρώσεως, ο οποίος αφορά τη ρητή απόφαση, προβάλλεται παράβαση της πρώτης περιπτώσεως του άρθρου 4, παράγραφος 2, της αποφάσεως ECB/2004/3 σε σχέση με τις αποφάσεις του Διοικητικού Συμβουλίου.
            
         
               5.
            
            
               Με τον πέμπτο λόγο ακυρώσεως, ο οποίος αφορά τη ρητή απόφαση, προβάλλεται παράβαση της υποχρεώσεως αιτιολογήσεως σε σχέση με τις προτάσεις της Εκτελεστικής Επιτροπής.
               
                           —
                        
                        
                           Η προσφεύγουσα υποστηρίζει ότι η ρητή απόφαση πρέπει να ακυρωθεί διότι εκδόθηκε κατά παράβαση της υποχρεώσεως αιτιολογήσεως, καθόσον: i) εξέθεσε μόνο γενικής φύσεως σκέψεις αφορώσες τις προβληθείσες εξαιρέσεις που απαριθμούνται στο άρθρο 4 της αποφάσεως ECB/2004/3, ii) δεν εξέθεσε ειδική αιτιολογία για την άρνηση παροχής προσβάσεως σε συγκεκριμένα στοιχεία τα οποία ζήτησε η προσφεύγουσα iii) δεν εξέθεσε αιτιολογία για τη μη γνωστοποίηση των στοιχείων βάσει του άρθρου 4, παράγραφος 1, στοιχείο a, έβδομη περίπτωση, της αποφάσεως ECB/2004/3, iv) δεν εξέθεσε αιτιολογία για τη μη γνωστοποίηση των στοιχείων βάσει του άρθρου 4, παράγραφος 2, πρώτη περίπτωση, της αποφάσεως ECB/2004/3, v) δεν εξέθεσε αιτιολογία για τη μη γνωστοποίηση των στοιχείων βάσει του άρθρου 4, παράγραφος 3, της αποφάσεως ECB/2004/3.